text: Bilist truer fotovogn med økse
  24 december 2017 kl. 11.58
  En ophidset bilist var juleaftensdag meget utilfreds med at se en fotovogn ved Rødekro og truede fotovognens fører med en økse.
  Julefreden havde bestemt ikke sænket sig på Hellevadvej ved Rødekro søndag. Her havde Syd- og Sønderjyllands Politi sat en fotovogn til at blitze fartsyndere.
  Og tilsyneladende havde en af de bilister, der kom forbi, glemt den gode julestemning derhjemme.
  En meget ophidset mand hoppede nemlig ud af bilen med en økse i hånden og truede den medarbejder, der sad i fotovognen. 
  - Det er bare ikke i orden. De udfører bare deres arbejde, siger Bjørn Pedersen, der er vagtchef ved Syd- og Sønderjyllands Politi til TV SYD.
  Medarbejderen i fotovognen alarmerede politiet, og imens forsvandt den ophidsede mand.
  - Det viser sig, at manden kort før den her episode havde truet en anden fotovogn ved Haderslev -  dog uden øksen, siger Bjørn Pedersen.
  Politiet forsøger lige nu at finde frem til øksemanden. Medarbejderne i fotovognene er ikke kommet noget til. 
  OPDATERET
  Den ophidsede mand er nu anholdt.
  Aabenraa. I forbindelse med truslerne mod fotovognsoperatør, så har vi nu anholdt gerningsmanden. Vi sagsbehandler og vurderer om der skal ske fremstilling med henblik på varetægtsfængsling. Vagtchefen. #politidk
  
  